**DMD GROUP, a.s.** (do 21. apríla 2004 **DMD FIN, a.s.**) je slovenská akciová spoločnosť vlastnená slovenským štátom, ktorá pôsobí prevažne v oblasti zbrojárstva a strojárstva. Funguje prevažne ako holdingová spoločnosť.

DMD holding
-----------

DMD GROUP je de facto (nie de iure) nástupcom (okrem iného) bývalého podniku **DMD holding, a. s.**, ktorý bol založený v roku 1995, od roku 2006 bol v likvidácii a v roku 2022 bol vymazaný z obchodného registra. V rokoch 1997 - 2005 (resp. formálne aj 2006-2022) existovali spoločnosti DMD holding a DMD FIN (resp. DMD GROUP) paralelne, ale boli komplikovanými spôsobmi čiastočne majetkovo prepojené. Spoločnosť DMD holding, a. s. bola založená v roku 1995 Ministerstvom hospodárstva SR; mala pomôcť pri reštrukturalizácii slovenského priemyslu s dôrazom na reštrukturalizáciu zbrojného priemyslu. Na začiatku 21. storočia boli na DMD Holding prevedené akcie významných slovenských strojárskych akciových spoločností (bývalých strojárskych štátnych podnikov).

Vznik
-----

Spoločnosť DMD GROUP, a. s. (vtedy pod názvom DMD FIN, a. s.) bola založená 21. mája 1997. Vznikla 8. júla 1997.

Vlastníci
---------

V súčasnosti je DMD GROUP, a. s. v 100 % vlastníctve Ministerstva obrany Slovenskej republiky. V rokoch 2008 - 2015 bola v 100 % vlastníctve Fondu národného majetku SR.

Činnosť
-------

DMD GROUP, a.s. slúži ako holdingová spoločnosť spoločností:

* KONŠTRUKTA - Defence, a.s. (majetkový podiel 100 %) - zbrojársky podnik,
* ZTS - ŠPECIÁL, a.s. (100 %) - zbrojársky podnik,
* ZVS holding, a. s. (50 %, zvyšných 50 % vlastní súkromná spoločnosť MSM GROUP s.r.o.[chýba zdroj]) - zbrojársky podnik,
* DMD CAPITAL, s.r.o. (100 %) - finančno-správcovský podnik,
* DMD EXPO, s.r.o. (100 %) - stavebný podnik (účelovo vytvorený v decembri 2021).

Okrem bežných podnikateľských činností poskytuje DMD GROUP, a.s. služby a poradenstvo pre spoločnosti v jej portfóliu v súlade so zámermi Ministerstva obrany Slovenskej republiky.

Prostredníctvom spoločností vo svojom portfóliu DMD GROUP, a.s. poskytuje najmä vývoj, výrobu a servis zbraňových systémov (napr. DELOSYS), kanónovej a hlavňovej delostreleckej vojenskej techniky (napr. ShKH Zuzana 2, RM-70/85 Modular) a veľkokalibrovej a strednokalibrovej munície pre potreby Ozbrojených síl Slovenskej republiky, resp. podľa rozhodnutí rezortu obrany aj pre zahraničných partnerov (napr. mínometné hlavne pre švédsku spoločnosť BAE System Hägglunds AB).[chýba zdroj]

Sídlo
-----

Spoločnosť pôvodne sídlila na Kožušníckej 4 v Trenčíne, od januára 2014 sídli v Lieskovci 575/25 v Dubnici nad Váhom.

Predsedovia predstavenstva
--------------------------

* 28. novembra 2023 - súčasnosť: Miroslav Sim,
* 1. máj 2020 – 27. novembra 2023: Štefan Škultéty,
* 1. október 2016 – 26. apríl 2019: Vladimír Ďuriš,
* 7. jún 2012 – 30. septembra 2016: Viliam Dubovický,
* 30. august 2010 – 7. jún 2012: Roman Mikulovský,
* 23. február 2010 –30. august 2010: Peter Obert,
* 22. marec 2007 – 23. február 2010: Jozef Mihok,
* 24. apríl 2003 – 22. marec 2007: Roman Mikulovský,
* 11. októbra 1999 – 24. apríl 2003: Blažej Beňačka,
* 8. júla 1997 - 10. októbra 1999: Jozef Mitošinka.

Zdroje
------

1. ↑  DMD holding. In: Obchodný register
2. ↑   Štát ako vlastník DMD Holdingu si vybral z názorových prúdov (obrázok so schémou). *Trend* (Bratislava: News and Media Holding), 2002-05-10. Dostupné online [cit. 2022-08-24]. ISSN 1336-2674.
3. ↑  SITA. FNM chce predať DMD Group vyrábajúci zbrane. *INDEX* (Bratislava: Petit Press), 2006-01-27. Dostupné online [cit. 2022-08-24].
4. ↑  SME.sk. DMD Holding zmenil vedenie. *SME* (Bratislava: Petit Press), 2002-04-23. Dostupné online [cit. 2022-08-24]. ISSN 1335-4418.
5. ↑   *Profil spoločnosti* [online]. dmdgroup.sk, [cit. 2022-08-24]. Dostupné online.
6. 1 2 3 4  DMD GROUP. In: Obchodný register
7. 1 2  DMD GROUP - Výročná správa 2021